​ចិន​ផ្តល់​ជំនួយ​ដល់​ប្រទេស​កម្ពុជា​​​
ព័ត៌មាន​អន្តរជាតិ​សំខាន់​ៗ​ផ្សេងទៀត​សម្រាប់​យប់​ថ្ងៃ​សៅរ​ ទី​៣១ ខែ​មិនា។​
ប្រទេសកម្ពុជានិងប្រទេសចិនបានចុះហត្ថលេខាលើកិច្ចព្រមព្រៀងទ្វេភាគីមួយចំនួននៅថ្ងៃសៅរ៍នេះនៅមុនសន្និសីទកំពូលមួយនៃពួកមេដឹកនាំអាស៊ីអាគ្នេយ៍នៅក្នុងរាជធានីភ្នំពេញ។ ពួកមន្ត្រីខ្មែរបាននិយាយថាលោកប្រធានាធិបតីចិន ហ៊ូ ជីនតាវ (Hu Jintao) និងនាយករដ្ឋមន្ត្រី ហ៊ុន សែន នៃប្រទេសកម្ពុជាបានចុះហត្ថលេខាលើកិច្ចព្រមព្រៀង១០ទាក់ទិនទៅនឹងកសិកម្មនិងគម្រោងហេដ្ឋារចនាសម្ព័ន្ធ។ ទស្សនកិច្ចផ្លូវរដ្ឋបួនថ្ងៃរបស់លោក ហ៊ូ ត្រូវចំពេលដំណាលគ្នាជាមួយសន្និសីទកំពូលមួយនៃពួកមេដឹកនាំអាស៊ីអាគ្នេយ៍នៅក្នុងរាជធានីនៃប្រទេសកម្ពុជា។ ប្រទេសចិនបានផ្តល់ឱ្យប្រទេសកម្ពុជានូវជំនួយនឹងប្រាក់កម្ចីគ្មានយកការប្រាក់ចំនួន៧១លានដុល្លារ។ ប្រទេសចិនបានផ្តល់ជំនួយច្រើនគួរសមឱ្យដល់ប្រទេសកម្ពុជាកាលពីទសវត្សរ៍មុនបានយល់ព្រមលប់ចោលប្រាក់បំណុលនិងផ្តល់លក្ខណៈមិនយកពន្ធដារលើទំនិញ៤រយមុខ។ ក្រុមហ៊ុនចិនជាង៣រយបានធ្វើវិនិយោគក្នុងប្រទេសកម្ពុជាភាគច្រើនក្នុងគម្រោងកសិកម្ម ការសាងសង់ និងការស្ថាបនាទំនប់ទឹក។ នៅថ្ងៃសៅរ៍នេះ ប្រទេសភូមាបានបញ្ចប់ការប្រុងប្រៀបសម្រាប់ការបោះឆ្នោតជាប្រវត្តិសាស្ត្រនៅថ្ងៃអាទិត្យនៅពេលដែលលោកស្រីអង់ សាន ស៊ូ ជី អ្នកធ្វើការឃោសនាបោះឆ្នោតលម្អៀងទៅខាងលទ្ធិប្រជាធិបតេយ្យដែលបានជាប់ឃុំឃាំងក្នុងផ្ទះកាលពីជាងមួយឆ្នាំមុននេះទំនងជានឹងជាប់ឆ្នោតជាសមាជិកាសភានៅក្នុងប្រទេសនេះដែលគ្របសង្កត់ដោយពួកយោធា។ ពួកមន្ត្រីក្នុងប្រទេសថៃបាននិយាយថាមនុស្ស៨នាក់បានស្លាប់ហើយមានមនុស្សយ៉ាងតិចណាស់៧០នាក់ទៀតបានត្រូវរបួសនៅក្នុងការផ្ទុះគ្រាប់បែកបីតែប៉ុន្មាននាទីពីគ្នានៅក្នុងតំបន់ភាគខាងត្បូងប្រទេសដែលមានការបះបោរ។ នៅថ្ងៃសៅរ៍នេះ លោកស្រីរដ្ឋមន្ត្រីក្រសួងការបរទេសស.រ.អ. ហ៊ីលឡារី គ្លីនតុន (Hillary Clinton) បន្តទស្សនកិច្ចរបស់លោកស្រីនៅក្នុងប្រទេសអារ៉ាប៊ីសាអូឌីត (Arabie Saoudite) ជាមួយជំនួបមួយជាមួយពួកអ្នកការទូតក្នុងតំបន់ឈូងសមុទ្រអារ៉ាប់ដើម្បីពិភាក្សាគ្នាអំពីការបញ្ឈប់ការបង្ក្រាបមួយឆ្នាំមកហើយរបស់រដ្ឋាភិបាលស៊ីរីទៅលើក្រុមប្រឆាំង។ លោកប្រធានាធិបតីស.រ.អ.បារ៉ាក់ អូបាម៉ា កំពុងចាត់វិធានការទៅមុខជាមួយការដាក់ទណ្ឌកម្មប្រឆាំងនឹងការដឹកជញ្ជូនប្រេងរបស់ប្រទេសអ៊ីរ៉ង់ទៅលក់ឯប្រទេសក្រៅដោយលោកបានសម្រេចថាមានប្រេងឆៅគ្រប់គ្រាន់នៅក្នុងទីផ្សារពិភពលោកដែលពួកសម្ព័ន្ធមិត្តរបស់ស.រ.អ.នឹងមិនមានផលប៉ះពាល់មិនល្អទេប្រសិនបើពួកគេកាត់បន្ថយការទិញប្រេងពីរដ្ឋាភិបាលក្រុងតេហេរ៉ង់ (Teheran)។ លោកប្រធានាធិបតីស.រ.អ.បារ៉ាក់អូបាម៉ាបានមានប្រសាសន៍ថាដល់ពេលវេលាហើយដែលជនជាតិអាមេរិកាំងមានធនធានច្រើនបំផុតត្រូវបង់អ្វីដែលលោកហៅថាចំណែកដ៍យុត្តិធម៌របស់ពួកគេក្នុងពន្ធដារ។